钦定古今图书集成/明伦汇编/氏族典/第530卷 > 郭浩
## 钦定古今图书集成/明伦汇编/氏族典/第530卷 > 郭浩

按《宋史郭浩传》：“浩字充道，顺德军陇千人。父任三班
奉职，徽宗时，充环庆路第五将部将，充渭州兵马都
监，从种师道进筑茸平砦，累迁中州刺史。钦宗即位，
进安州团练使。建炎元年，知原州。二年，升本路兵马
钤辖，知泾州，权主管鄜延路经略安抚。时二敌交侵，
鄜延之东皆金人，西北即夏境，其属朝廷者惟保安
一军、德静一砦。”浩招收散亡，与敌对垒一年，敌不能
犯。再除泾原路兵马钤辖、知泾州。张浚为宣抚处置
使，以浩为秦凤路提点刑狱、权经略使、知秦州，移知
凤翔府，退保和尚原。金人抵原下，浩与吴玠随方捍
御，蜀以安全。第功，迁正任防御使。绍兴元年，徙知兴
元府。饥民相聚米仓山为乱，浩讨平之，徙知利州。九
年，金人还河南地，以浩为龙神卫四厢都指挥使，充
陕西宣谕使。楼炤行关中，辟浩枢密院都统制、节制
陕西军马。十年，拜奉国军节度使。十四年，召见，拜检
校少保，还镇。十五年卒，年五十九，谥恭毅。